Riget
Riget er en dansk tv-serie i tre sæsoner af Lars von Trier, produceret fra 1994 til 1997 for Danmarks Radio af Zentropa og i 2022 for Viaplay og DRTV af samme. Der er tale om en sorthumoristisk spøgelseshistorie, som foregår på Rigshospitalet, hvor ånd og lægevidenskab støder sammen. Serien er også udsendt i filmversioner.
Trier har selv med glimt i øjet kaldt serien for et "venstrehåndsarbejde", og den blev hans folkelige gennembrud med inspiration fra så forskellige serier som amerikanske Homicide: Life on the Street og Twin Peaks, den franske gyserføljeton Belphégor og den danske serie over dem alle Matador, hvorfra så mange skuespillere som muligt blev hentet. "Alt er stjålet," siger en selvkommenterende sluttekst i Riget Exodus.
Den første sæson blev vist i 1994 og talte fire afsnit med svenske Ernst-Hugo Järegård i rollen som den hovne overlæge Helmer og Kirsten Rolffes som spiritisten fru Drusse. Serien fortsatte med Riget II i 1997, også på fire afsnit. Det var meningen, at den skulle være afsluttet med yderligere fem afsnit – i alt uheldsvangre tretten – i 2000. Det satte blandt andet hovedrolleskuespillernes død dog en stopper for.
Under titlen Riget Exodus fik en tredje sæson med fem uigenkaldeligt sidste episoder i 2022 premiere på filmfestivalen i Venedig, hvor også de tidligere filmudgaver havde haft verdenspremiere. Her er en blanding af gammelkendte og nye skuespillere trukket i de hvide kitler og patientkåber, og historien er udstyret med et meta-lag, hvor Karen (Bodil Jørgensen) fra Triers dogmefilm Idioterne sætter sig for at opklare, hvad der egentlig skete med fru Drusse efter Rigets utilfredsstillende slutning.
Riget Exodus vistes i oktober 2022 og februar 2023 på henholdsvis Viaplay og DRTV, som var gået sammen med Zentropa om at realisere punktummet.